Rapport om den supplerende periode for opfyldelse af forpligtelser under Kyotoprotokollen (i henhold til artikel 22 i Europa-Parlamentets og Rådets forordning (EU) nr. 525/2013 af 21. maj 2013 om en mekanisme til overvågning og rapportering af drivhusgasemissioner og rapportering af andre oplysninger vedrørende klimaændringer på nationalt plan og EU-plan og om ophævelse af beslutning nr. 280/2004/EF og i henhold til beslutning 13/CMP.1 truffet af partskonferencen under UNFCCC, der tjener som møde for parterne i Kyotoprotokollen)

Rapport om den supplerende periode for opfyldelse af forpligtelser under Kyotoprotokollen

Denne rapport og det tilhørende arbejdsdokument fra Kommissionens tjenestegrene udgør Unionens rapport om den supplerende periode for opfyldelse af de forpligtelser, der opstilles i artikel 3, stk. 1, i Kyotoprotokollen, i dennes første forpligtelsesperiode i henhold til artikel 22 i forordning (EU) nr. 525/2013 og i overensstemmelse med beslutning 13/CMP.1 truffet af partskonferencen under UNFCCC, der tjener som møde for parterne i Kyotoprotokollen. Denne rapport og det tilhørende arbejdsdokument fra Kommissionens tjenestegrene fremsendes til UNFCCC.

Rapportens indhold vil lette vurderingen af EU's opfyldelse af forpligtelserne, der opstilles i artikel 3, stk. 1, i Kyotoprotokollen, i den første forpligtelsesperiode. Vurderingen baseres på en sammenligning af antallet af enheder, der er gyldige i den første forpligtelsesperiode, og som trækkes tilbage ved udgangen af den supplerende forpligtelsesperiode, og de samlede emissioner i den første forpligtelsesperiode.

Tilbagetrækning af Kyoto-enheder

EU – dengang Det Europæiske Fællesskab – og medlemsstaterne ratificerede Kyotoprotokollen den 31. maj 2002. EU og medlemsstaterne opfylder i fællesskab de forpligtelser, der opstilles i artikel 3, stk. 1, i henhold til bestemmelserne herom i artikel 4. Ved ratificeringen var følgende 15 lande medlemsstater: Østrig, Belgien, Danmark, Tyskland, Grækenland, Finland, Frankrig, Irland, Italien, Luxembourg, Nederlandene, Portugal, Spanien, Sverige og Det Forenede Kongerige. Det var også disse 15, der var medlemsstater, da Kyotoprotokollen blev vedtaget i december 1997. I henhold til artikel 4, stk. 4, i Kyotoprotokollen har tiltrædelsen af 13 medlemsstater siden protokollens vedtagelse ikke betydning for forpligtelserne i den første forpligtelsesperiode.

Antallet af tilbagetrukne enheder for EU udregnes som summen af enheder på de 15 medlemsstaters tilbagetrækningskonti i medlemsstaternes registre. Det samlede antal tilbagetrukne enheder for EU ved udgangen af den supplerende periode for opfyldelse af forpligtelserne, der opstilles i artikel 3, stk. 1, i Kyotoprotokollens første forpligtelsesperiode er 18 843 518 768. Nedenstående tabel viser fordelingen mellem hver af de 15 medlemsstater.

Samlet antal enheder på tilbagetrækningskonto Østrig 414 658 054 Belgien 626 316 229 Danmark 297 984 143 Finland 338 353 531 Frankrig 2 538 856 531 Tyskland 4 706 574 671 Grækenland 598 504 091 Irland 308 508 846 Italien 2 479 638 840 Luxembourg 60 116 132 Nederlandene 997 119 267 Portugal 362 098 075 Spanien 1 791 980 049 Sverige 305 573 749 Det Forenede Kongerige 3 017 236 560

Fremførsel af Kyoto-enheder

Det samlede antal fordelte enheder på EU-registerkontiene, som af EU anmodes fremført fra første til anden forpligtelsesperiode i Kyotoprotokollen, er 2 124 109 368.

Det samlede antal enheder på medlemsstaternes konti, som af medlemsstaterne anmodes fremført, vil blive angivet i medlemsstaternes rapporter om den supplerende periode for opfyldelse af forpligtelser under Kyotoprotokollen.